محمد سقراط- كود — مشهد ديال مقدم كياخد لبائع متجول سلعتو هو مشهد جد عادي عند المغاربة ، مشهد قايد ولا مقدم كيحكرو بائع متجول ويقلبوا ليه سلعتو حتى هو مشهد جد عادي ، مشهد مي فتيحة شاعلة فيها العافية وكتمرغ فالباب ديال القيادة من بعد متكرفصو عليها المقدم والقايد حتى هو مكان مشهد مؤثر كافي باش يسخط المغاربة وليوم شفنا مشهد مقدم كياخد لمرة كبيرة سلعتها وهي تابعاه كترغب فيه وباغا تحيد ليه قفافها ، قبل مايوصل لسيارة القوات المساعدة ، وفواحد اللقطة كتشد هي قفة وهو كيجبد بالجهد باش تطلقها حتى كتطيح كتجي على وجهها ، وهذا مشهد فيه الكثير من الحكرة لي من المنطقي يكونوا المقدمين والقياد والقوات المساعدة كيتجنبوها بحكم الحوادث الكثيرة لي وقعات فالمغرب ديال حرق الناس انفسهم احتجاجا على الحكرة. ولكن فمشهد بحال هذا بحال الى كيقولوا للمغاربة واخا تحرقوا راسكم كاملين الحكرة غتبقى ومعندكم ماتديرو ، ويمكن لأي واحد كينتمي للمخزن والدولة يمارسها وماشي غير فحق الباعة المتجولين بل فحق المغاربة كاملين بمختلف طبقاتهم من غير الطبقة الآمنة لي قريبة لدوائر القرار ، وأي واحد خارج هاد الطبقة معرض للحكرة وبطرق مختالفة لدرجة واصلة الحكرة حتى للمغاربة المقيمين بالخارج لي فين مكيكون الملك فشي دولة كيتعرضو ليه برسائل الشكاوى ، حيث عارفين أن لا حق لهم هنا ، وأنه بلا تدخل شي سلطة عليها أو الملك شخصيا عمرهم يشدو حقهم ، وفعوض يكون القضاء هو السلطة الحقيقية لي كتنصف المواطن ، للأسف القضاء حتى هو جزء من الحكرة لي كتمارس على المغاربة ، وغير مؤخرا حرقات مرة راسها فتارودانت احتجاجا على حكم قضائي . يقدر يكون مازال عادي هادشي عند المغاربة وبحكم أنهم تعايشوا معاه سنوات فغادي يكونوا تطبعوا ، ولكن راه تعايشوا معاه على أمل أنه ماغاديش يبقى أو على الأقل غير ينقص ماشي يزيد ويولي واقع حتمي غير قابل للتغير خاص المواطن يتعايش معاه بفكرة أنه أزلي ، هادشي راه كيقتل الأمل وحب الوطن والثقة فالنخب والتغيير وأي حاجة جاية من جيهة الدولة وكيتراكم وراه مكيتنساش ، على خلاف مكيظن البعض ومثل هاد السلوكات راه ماغادا بالبلاد لفين خصوصا أنها ولات كتوثق بالفيديو وكيشوفوها لمغاربة كاملين ، راه هاداك ماشي مقدم حكر مواطنة راه دولة حكرات مواطنة خصوصا فحالة ماتمش عقاب هاداك السيد . 
علاقة المخزن مع الباعة المتجولين: ديما الحكرة والنتائج غير متوقعة